ddrg/super_eurlex huggingface dataset:
KIRJALLINEN KYSYMYS E-1386/03 esittäjä(t): Claude Moraes (PSE) neuvostolle. Tilastotietoa maahanmuutosta ja turvapaikoista.



Virallinen lehti nro 051 E , 26/02/2004 s. 0084 - 0084



KIRJALLINEN KYSYMYS E-1386/03 esittäjä(t): Claude Moraes (PSE) neuvostolle (15. huhtikuuta 2003) Aihe: Tilastotietoa maahanmuutosta ja turvapaikoista Voisiko neuvosto toimittaa jäsenvaltioiden maahanmuutto- ja turvapaikkaosastojen tai sisäministeriöiden keräämiä tilastotietoja tai muita vastaavia tietoja maahanmuutto-, turvapaikka- ja kansalaisuushakemuksiin liittyvien ohjelmien todellisista kustannuksista viimeisimmän varainhoitovuoden ajalta? (Huomaa: Ohjelmilla viitataan kokonaisvaltaisiin kustannuksiin, jotka liittyvät sosiaaliturvaan, majoitukseen ja/tai hakemusten käsittelyyn.) Vastaus (29. syyskuuta 2003) Neuvostolla ei ole kysyjän pyytämiä tietoja.
KIRJALLINEN KYSYMYS E-1284/03 esittäjä(t): Mario Borghezio (NI) neuvostolle. Euroopan unionin toiminta sotavankien arvokkaan ja inhimillisen kohtelun takaamiseksi Irakissa.



Virallinen lehti nro 051 E , 26/02/2004 s. 0073 - 0073



KIRJALLINEN KYSYMYS E-1284/03 esittäjä(t): Mario Borghezio (NI) neuvostolle (4. huhtikuuta 2003) Aihe: Euroopan unionin toiminta sotavankien arvokkaan ja inhimillisen kohtelun takaamiseksi Irakissa Irakin sodan ensipäivistä lähtien olemme saaneet nähdä pöyristyttäviä kuvia sotavangeiksi joutuneiden Britannian ja Yhdysvaltain liittouman sotilaiden epäinhimillisestä kohtelusta. Irakin viranomaisten käytös on selvästi ristiriidassa Geneven yleissopimuksen sotavankien kunnioittamista koskevien määräysten kanssa. Myös EU:n kansalaisia saattaa hyvin pian joutua Irakin viranomaisten sotavangeiksi. Mihin toimiin neuvosto aikoo ryhtyä tässä asiassa? Vastaus (29. syyskuuta 2003) 1. Neuvosto pitää tiukasti kiinni siitä, että selkkauksen kaikki osapuolet noudattavat täysimääräisesti Geneven sopimusta sotavankien kohtelusta. Erityisesti mainittakoon Geneven sopimuksen II osan mukainen vankien yleinen suojelu ja varsinkin sopimuksen 13 artikla, jossa määrätään muun muassa, että sotavankeja on jokaisena ajankohtana kohdeltava inhimillisesti ja että sotavankeja on niin ikään aina suojeltava varsinkin kaikilta väkivallan teoilta tai uhkauksilta sekä solvauksilta ja julkiselta uteliaisuudelta. 2. Kysymyksen loppuosaan voidaan vastata, että koska sota Irakissa on päättynyt Irakin hallituksen tappioon ja kaikkien Irakin joukkojen vangeiksi joutuneiden vapauttamiseen, mitään erityisiä toimia vangittuina olevien sotavankien suojelun varmistamiseksi ei enää tarvita.
KIRJALLINEN KYSYMYS E-1969/03 esittäjä(t): Proinsias De Rossa (PSE) komissiolle. Määräaikaisia työsopimuksia koskevan direktiivin täytäntöönpano Irlannissa.



Virallinen lehti nro 051 E , 26/02/2004 s. 0169 - 0169



KIRJALLINEN KYSYMYS E-1969/03 esittäjä(t): Proinsias De Rossa (PSE) komissiolle (13. kesäkuuta 2003) Aihe: Määräaikaisia työsopimuksia koskevan direktiivin täytäntöönpano Irlannissa Vuoden 2002 lopulla komissio lähetti Irlannin hallitukselle perustellun lausunnon direktiivin 1999/70/ETY(1), joka suojelee määräaikaisella työsopimuksella työskentelevien oikeuksia, soveltamatta jättämisestä sovittuun määräaikaan, heinäkuuhun 2002, mennessä. Minkä vastauksen komissio on saanut perusteltuun lausuntoonsa, ja mitä toimia se nyt aikoo toteuttaa varmistaakseen, että Irlannin hallitus täyttää velvollisuutensa suojellakseen kymmenien tuhansien määräaikaisella työsopimuksella työskentelevien oikeuksia Irlannissa? (1) EYVL L 175, 10.7.1999, s. 43. Anna Diamantopouloun komission puolesta antama vastaus (23. heinäkuuta 2003) Komissio ei ole saanut tietoa direktiivin täytäntöönpanosta, ja tammikuun lopussa 2003 komissio pyysi yhteisöjen tuomioistuinta ryhtymään oikeustoimiin asiassa. Asia tullaan käsittelemään tuomioistuimessa.
KIRJALLINEN KYSYMYS E-1177/03 esittäjä(t): Raimon Obiols i Germà (PSE) neuvostolle. Puhelinten salakuuntelu neuvoston toimitiloissa.



Virallinen lehti nro 051 E , 26/02/2004 s. 0065 - 0066



KIRJALLINEN KYSYMYS E-1177/03 esittäjä(t): Raimon Obiols i Germà (PSE) neuvostolle (1. huhtikuuta 2003) Aihe: Puhelinten salakuuntelu neuvoston toimitiloissa Neuvoston lehdistöpalvelun osastopäällikkö Dominique Marro kertoi 19. maaliskuuta pidetyssä lehdistötilaisuudessa neuvoston turvallisuuspalvelun todenneen 28. helmikuuta 2003, että useiden jäsenvaltioiden delegaatioiden puhelimia oli kuunneltu salaa Euroopan unionin neuvoston toimitiloissa Brysselissä. Muun muassa Espanjan, Saksan, Ranskan, Italian, Yhdistyneen kuningaskunnan ja Itävallan delegaatioiden puhelimia oli kuunneltu laittomasti. Neuvoston turvallisuuspalvelu paljasti, että joihinkin puhelinlinjoihin Justus Lipsius -rakennuksessa oli nähtävästi liitetty salakuuntelulaitteita. Paljastukset ovat erittäin vakavia, sillä niiden perusteella on syytä pelätä, että salakuuntelua tapahtuu tai on tapahtunut yhteisön muissa toimielimissä. Tietääkö neuvosto, kuka on harjoittanut laitonta salakuuntelua? Mikäli neuvosto ei ole tietoinen asiasta, mihin toimiin se on ryhtynyt selvittääkseen salakuuntelun alkuperän? Tietääkö neuvosto, onko samanlaisia tapauksia esiintynyt aiemmin jossakin yhteisön toimielimessä? Mihin toimiin olisi ryhdyttävä, jotta lähitulevaisuudessa voitaisiin välttää vastaavat tapaukset? Yhteinen vastauskirjallisiin kysymyksiin E-1177/03 ja E-1488/03 (2. lokakuuta 2003) Neuvostolla on vain vähän lisättävää asiasta 19. maaliskuuta 2003 lehdistölle annettuun julkilausumaan niin kauan kuin sitä koskeva oikeuskäsittely on kesken. Seuraavat selvennykset ovat annettavissa vastaukseksi arvoisien parlamentin jäsenten esittämiin kysymyksiin: 1. Neuvosto ei ole vielä pystynyt määrittämään, kuka on vastuussa Justus Lipsius -rakennuksesta 28. helmikuuta 2003 löydettyjen, tiettyihin puhelinlinjoihin yhdistettyjen elektronisten laitteiden asentamisesta. 2. Neuvosto päätti vastatoimenpiteiden ja alustavan sisäisen tutkimuksen jälkeen 14. huhtikuuta 2003 nostaa kanteen rikosoikeudellisen menettelyn käynnistämiseksi yhtä tai useita tuntemattomia henkilöitä vastaan Belgian rikoslain nojalla. Neuvosto avustaa Belgian oikeusviranomaisia kaikin tavoin näiden tutkimuksissa. 3. Koska asia on nyt virallisen rikostutkinnan kohteena, on tuomioistuinten tehtävä päättää seuraamuksista, joita syyllisiksi katsottaviin henkilöihin myöhemmin sovelletaan. 4. Neuvosto ei ole tietoinen vastaavista havainnoista muissa EU:n toimielimissä aikaisemmilta ajoilta. 5. ja 6. Neuvosto on jo ottanut käyttöön toimenpiteitä estääkseen vastaavien tilanteiden toistumisen. Kysyjiä pyydetään ottamaan huomioon, että neuvosto ei voi julkisesti kommentoida kyseisiä tai muita turvallisuustoimenpiteitä, joita on toteutettu neuvostossa käsiteltävien luokiteltujen tai arkaluonteisten tietojen suojaamiseksi.
KIRJALLINEN KYSYMYS E-1967/03 esittäjä(t): Proinsias De Rossa (PSE) komissiolle. Irlannin hallituksen jätteiden syntymisen estämistä ja jätteiden hyödyntämistä koskevat politiikat.



Virallinen lehti nro 051 E , 26/02/2004 s. 0167 - 0168



KIRJALLINEN KYSYMYS E-1967/03 esittäjä(t): Proinsias De Rossa (PSE) komissiolle (13. kesäkuuta 2003) Aihe: Irlannin hallituksen jätteiden syntymisen estämistä ja jätteiden hyödyntämistä koskevat politiikat Komissio toteaa 19. toukokuuta 2003 julkaistussa kertomuksessaan yhteisön jätelainsäädännön soveltamisesta vuosina 19982000(1), että se harkitsee 226 artiklan mukaisten menettelyjen aloittamista niitä jäsenvaltioita vastaan, joiden antamissa kertomuksissa on edelleen merkittäviä puutteita. Vuonna 1975 annetun jätedirektiivin (75/442/ETY)(2) 3 artiklan 1 kohta ja yhteisöjen jätehuoltostrategia velvoittavat jäsenvaltiot toteuttamaan toimenpiteitä edistääkseen jätteiden syntymisen estämistä ja jätteiden hyödyntämistä. Vuosia 19982000 käsittelevän kertomuksen sivulla 16 komissio toteaa, että Irlanti ei raportoinut 3 artiklan 1 kohdan täytäntöönpanosta vaan viittasi raporttiinsa ajanjaksolta 19951997. Komissio tuli siihen johtopäätökseen, että jäsenvaltioiden toimittamien tietojen perusteella jää epäselväksi, onko Euroopan unionissa ehkäisty jätteiden syntymistä ajanjaksolla 19982000 ja jos, niin kuinka paljon. (s. 17). Mikä on komission näkemys siitä, ettei Irlanti ole raportoinut jätteiden syntymistä ehkäisevistä ja jätteiden hyödyntämistä edistävistä toimistaan kyseisenä ajanjaksona? Onko kysymyksessä sellainen merkittävä puute, jollaisen vuoksi komissio harkitsee oikeudellisten toimien aloittamista? (1) KOM(2003) 250 lopullinen. (2) EYVL L 194, 25.7.1975, s. 39. Margot Wallströmin komission puolesta antamayhteinen vastauskirjallisiin kysymyksiin E-1965/03, E-1966/03, E-1967/03 ja E-1968/03 (24. heinäkuuta 2003) Parlamentin jäsenen esittämät neljä kirjallista kysymystä liittyvät komission kertomukseen yhteisön jätelainsäädännön täytäntöönpanosta vuosina 19982000(1), minkä vuoksi kysymyksiä käsitellään yhdessä. Kuten edellä mainitun kertomuksen johdannossa todetaan, kertomus perustuu vastauksiin, jotka jäsenvaltiot ovat antaneet tätä tarkoitusta varten laadittuun kyselylomakkeeseen. Jäsenvaltioiden vastaukset voivat vaihdella melko paljon yksityiskohtaisuudessaan, ja jotkin vastaukset koostuvat vain tilanteen päivittämisestä edelliseen kertomuskauteen nähden. Jos komissio ei ole voinut asianmukaisesti täyttää kertomuksenantotehtäväänsä tärkeiden tietojen puuttuessa, jäsenvaltion voidaan katsoa laiminlyöneen kertomuksenantovelvoitteensa. Parlamentin jäsenen esittämissä tapauksissa ei kuitenkaan ole oikeutettua aloittaa rikkomista koskevaa menettelyä. Vaarallisen jätteen käsittelyä Irlannissa koskevan kysymyksen E-1968/03 osalta huomautettakoon seuraavaa: Irlannin viranomaiset vastasivat kyselylomakkeeseen, että vaarallisen jätteen kokonaismäärä vastaa noin 97 prosenttia varsinaisesta määrästä, ja viittasivat vain Irlannin ulkopuolella käsiteltyyn vaaralliseen jätteeseen. Viranomaisten antamista tiedoista ei käy ilmi, miten jäljelle jäävää 3 prosenttia käsiteltiin. (1) KOM(2003) 250 lopullinen.
KIRJALLINEN KYSYMYS P-1556/03 esittäjä(t): Maurizio Turco (NI) komissiolle. EY:n perustamissopimuksen 85 ja 226 artiklan mukaisesti käynnistettävät menettelyt italialaisia yrityksiä ja Italian tasavaltaa vastaan.



Virallinen lehti nro 051 E , 26/02/2004 s. 0108 - 0109



KIRJALLINEN KYSYMYS P-1556/03 esittäjä(t): Maurizio Turco (NI) komissiolle (2. toukokuuta 2003) Aihe: EY:n perustamissopimuksen 85 ja 226 artiklan mukaisesti käynnistettävät menettelyt italialaisia yrityksiä ja Italian tasavaltaa vastaan Ottaen huomioon komission kirjalliseen kysymykseen P-0770/03(1) antaman vastauksen sekä EY:n perustamissopimuksen 85 artiklan, jonka mukaan komissio tutkii jäsenvaltion hakemuksesta tai omasta aloitteestaan yhteydessä jäsenvaltioiden toimivaltaisten viranomaisten kanssa ja niiden avustuksella tapaukset, joissa epäillään, että [] periaatteita on rikottu, ja 226 artiklan, jonka mukaan jos komissio katsoo, että jäsenvaltio on jättänyt täyttämättä sille tämän sopimuksen mukaan kuuluvan velvollisuuden, komissio antaa asiasta lausunnon perusteluineen varattuaan ensin sille valtiolle, jota asia koskee, tilaisuuden esittää huomautuksensa, kysyn komissiolta seuraavaa: - Onko komissio EY:n perustamissopimuksen 85 artiklan mukaisesti tutkinut kuluvan vaalikauden aikana tapauksia, joissa italialaisten yritysten epäillään rikkoneen perustamissopimuksessa tarkoitettuja periaatteita? Mitä nämä tapaukset ovat olleet ja kuinka paljon niitä on ollut? Onko kyseisiä tapauksia tutkittu jäsenvaltion hakemuksesta vai komission omasta aloitteesta? Missä tapauksissa tutkinta on vielä kesken? - Onko komissio EY:n perustamissopimuksen 226 artiklan mukaisesti tutkinut kuluvan vaalikauden aikana tapauksia, joissa Italian tasavalta on jättänyt täyttämättä sille perustamissopimuksen mukaan kuuluvia velvollisuuksia? Mitä nämä tapaukset ovat olleet ja kuinka paljon niitä on ollut? Mitkä näistä tapauksista on käsitelty loppuun, missä tapauksissa Italialle on annettu tilaisuus esittää huomautuksensa ja missä tapauksissa komissio on antanut asiasta lausunnon perusteluineen? (1) EUVL C 33 E, 6.2.2004, s. 79. Mario Montin komission puolesta antama vastaus (12. kesäkuuta 2003) Komissio ei ole aloittanut kuluvalla vaalikaudella yhtään EY:n perustamissopimuksen 85 artiklan mukaista menettelyä italialaisia yrityksiä vastaan, eikä menettelyjä ole myöskään kesken. Sen jälkeen kun neuvosto hyväksyi 6. helmikuuta 1962 asetuksen N:o 17, joka on perustamissopimuksen 81 ja 82 artiklan ensimmäinen täytäntöönpanoasetus, 85 artiklaa ei ole juurikaan sovellettu. Asetuksen N:o 17 mukaisten tutkimusten osalta komissio kehottaa kysymyksen esittäjää tutustumaan vuosikertomuksiinsa kilpailusääntöjen soveltamisesta vuosina 1999, 2000 ja 2001. Kertomukset ovat saatavilla Internetissä osoitteessa http://europa.eu.int/comm/competition/annual_reports/. EY:n perustamissopimuksen 226 artiklan mukaisista rikkomismenettelyistä kysymyksen esittäjä mainitseekin komission parlamenttia varten laatimat vuosikertomukset yhteisön oikeuden soveltamisen valvonnasta vuosina 1999(1), 2000(2) ja 2001(3). (1) EYVL C 30, 30.1.2001. (2) EYVL C 263, 19.9.2001. (3) EYVL C 214, 10.9.2002.
KIRJALLINEN KYSYMYS E-1338/03

esittäjä(t): Maurizio Turco (NI) ja Marco Cappato (NI) neuvostolle

(9. huhtikuuta 2003)

Aihe: Homoseksuaalien vainoaminen palestiinalaishallinnon alueilla ja palestiinalaisten homoseksuaalien karkotukset Israelista

Israelilaisen seksuaalisten vähemmistöjen oikeuksia puolustavan kansalaisjärjestön Agudan ja sanomalehti Haaretzin mukaan kaksi palestiinalaista homoseksuaalia joutui 6. maaliskuuta 2003 kuulusteluun ja heitä syytettiin laittomasta oleskelusta Israelissa, minkä seurauksena heidät karkotettiin maasta ja luovutettiin palestiinalaishallinnon viranomaisille. Kolmas palestiinalainen homoseksuaali asetettiin syytteeseen 16. maaliskuuta 2003 samasta syystä. Rangaistuksen kärsittyään hänet karkotetaan Gazan kaistalle. Agudan tietojen mukaan homoseksuaaleja vainotaan palestiinalaishallinnon alueilla ja he joutuvat pidätysten, loukkausten ja kidutusten kohteiksi. Toisinaan kidutukset johtavat kuolemaan. Monia homoseksuaaleja uhkaa teloitus. Israelin viranomaiset aloittivat homoseksuaalien pidätykset ja karkotukset vasta kuukausi sitten, jolloin homonuoria ryhdyttiin pidättämään ja asettamaan syytteeseen. Tällöin alkoivat myös homojen automaattiset karkotukset palestiinalaishallinnon alueille. Kansainväliset ihmisoikeusjärjestöt pyrkivät estämään karkotukset, ja ne ovat vedonneet Israelin sisäministeriä Avraham Porazia käyttämään lain suomia valtuuksiaan väliaikaisten oleskelulupien myöntämiseksi ja näin lopettamaan karkotukset. Poraz on kuitenkin kieltäytynyt tästä.

Voiko neuvosto vahvistaa, pitävätkö tiedot paikkansa? Seuraako neuvosto kyseistä tilannetta? Aikooko neuvosto puuttua Israelin viranomaisten ja erityisesti sisäministerin toimiin ja ilmaista Euroopan unionin huolestumisen siitä, että karkotukset voivat uhata palestiinalaisten homoseksuaalien henkeä? Aikooko neuvosto puuttua palestiinalaishallinnon viranomaisten toimiin sen takaamiseksi, että ihmisten perusoikeuksia kunnioitetaan ja homoseksuaalien vainoaminen loppuu?

Yhteinen vastauskirjallisiin kysymyksiin E-1338/03 ja E-1346/03

(7. lokakuuta 2003)

Neuvosto ei voi vahvistaa tietojen paikkansapitävyyttä eikä ole keskustellut erityisesti tästä asiasta.

Neuvosto kiinnittää huomiota niiden arvojen ja periaatteiden erityisesti vapauden, demokratian, tasa-arvon sekä kaikkien ihmisoikeuksien, perusvapauksien sekä oikeusvaltioperiaatteen kunnioittamisen puolustamiseen, jotka ovat Euroopan unionin perustana ja jotka säätelevät sen suhteita Barcelonan prosessin kumppaneihin. Sekä Israelin kanssa tehdyn assosiaatiosopimuksen että PLO:n/palestiinalaishallinnon kanssa tehdyn väliaikaisen sopimuksen 2 artiklassa todetaan, että suhteet perustuvat demokratian periaatteiden ja ihmisten perusoikeuksien kunnioittamiseen, mikä muodostaa sopimusten olennaisen osan. Israelin ja palestiinalaishallinnon kanssa käymässään vuoropuhelussa neuvosto painottaa aina näitä seikkoja ja tulee vastaisuudessakin tekemään niin.
KIRJALLINEN KYSYMYS E-1819/03 esittäjä(t): Christopher Huhne (ELDR) komissiolle. Makkaran valmistukseen käytetty liha.



Virallinen lehti nro 051 E , 26/02/2004 s. 0145 - 0146



KIRJALLINEN KYSYMYS E-1819/03 esittäjä(t): Christopher Huhne (ELDR) komissiolle (2. kesäkuuta 2003) Aihe: Makkaran valmistukseen käytetty liha Voisiko komissio lyhyesti kuvailla makkaroiden ainesosia määrittelevät säännökset? Milloin ne tarkistettiin viimeksi? Mitä uusia todisteita, jos mitään, otettiin huomioon BSE-taudin ja muiden terveysongelmien seurauksena? Onko komissiolla suunnitelmia tai ehdotuksia säännösten tarkistamiseksi uudelleen? David Byrnen komission puolesta antama vastaus (7. heinäkuuta 2003) Yhteisössä ei tätä nykyä ole makkaroiden ainesosia määritteleviä säännöksiä, eikä komissiolla ole aikomusta tehdä asiasta ehdotusta. Komissio on kuitenkin tietoinen, että joillakin jäsenvaltioilla on omia sääntöjä, joilla säännellään niiden alueella myytävien makkaroiden ainesosia. On kuitenkin syytä huomata, että joidenkin sianliha-alan tuotteiden vientituen myöntämistä koskevista erityisehdoista 25. marraskuuta 1997 annetussa komission asetuksessa (EY) N:o 2331/97(1) vahvistetaan sianliha-alan yhteisen markkinajärjestelyn puitteissa laatukriteerit sellaisten tiettyjen makkaroiden viennille, joille myönnetään vientitukea. Nämä kriteerit koskevat CN-koodiin 1601 kuuluvien tukikelpoisten tuotteiden eläinproteiinin määrää painoa kohti, vieraan veden pitoisuutta painoa kohti sekä kollageeni-/proteiinisuhdetta. Mitä tulee makkaramassan ja makkaroiden hygieeniseen tuotantoon, makkaroissa käytettävän lihan on täysimääräisesti vastattava voimassa olevia yhteisön sääntöjä ja erityisesti lihan hygieniaa ja naudan spongiformista enkefalopatiaa (BSE) koskevia sääntöjä. Tuoremakkaran ja makkaramassan on täytettävä jauhelihaa ja raakalihavalmisteita koskevat relevantit yhdenmukaistetut säännöt. Näiden sääntöjen mukaan on muun muassa tarkastettava laitokseen tulevat raaka-aineet, jotta varmistetaan niiden täyttävän tietyt koostumusta (rasvapitoisuutta, kollageeni-/liha-/proteiinisuhdetta) ja mikrobiologisia ominaisuuksia koskevat vaatimukset. Kunhan jäsenvaltiot varmistavat, että yhteisön terveysvaatimuksia noudatetaan, niillä on jonkin verran liikkumanvaraa tällaisten alueellaan myytävien tuotteiden tuotannon ja markkinoille saattamisen suhteen, jotta otettaisiin huomioon erityiset kyseisten tuotteiden kulutustavat. Makkarat, joille on tehty sellainen käsittely, jossa leikkauspinnasta käy ilmi, ettei tuotteella enää ole tuoreen lihan ominaisuuksia, on täytynyt valmistaa lihavalmisteita koskevien yhteisön sääntöjen mukaisesti. BSE-vaaran vuoksi erikseen määriteltyä riskiainesta, kuten nautojen, lampaiden ja vuohien kalloja ja selkäydintä, ei enää 1. lokakuuta 2000 jälkeen ole saanut käyttää elintarvikkeissa eikä rehuissa. Koko elintarvikehygieniaa koskeva yhteisön säännöstö on nyt laadittu uudelleen ja koottu muutamaan uuteen ehdotukseen, jotka ovat Euroopan parlamentin ja neuvoston käsiteltävinä (ensimmäinen käsittely). (1) EYVL L 323, 26.11.1997.
KIRJALLINEN KYSYMYS E-2451/03 esittäjä(t): Margrietus van den Berg (PSE) komissiolle. Luontotyyppidirektiiviin kuuluvat alueet ja Natura 2000 -verkosto.



Virallinen lehti nro 051 E , 26/02/2004 s. 0249 - 0250



KIRJALLINEN KYSYMYS E-2451/03 esittäjä(t): Margrietus van den Berg (PSE) komissiolle (23. heinäkuuta 2003) Aihe: Luontotyyppidirektiiviin kuuluvat alueet ja Natura 2000 -verkosto Alankomaiden 9. heinäkuuta 2003 virallisen lehden mukaan komissio on hyväksynyt Alankomaiden Natura 2000 -alueet. Alankomailla on kuitenkin toinenkin luontotyyppidirektiivin toimeenpanoa koskeva ongelma. Se koskee etenkin Waddenzeetä. Kyse on siitä, että luontotyyppidirektiivin 6 artikla on saatettu mahdollisesti riittämättömästi osaksi Alankomaiden ympäristönsuojelua koskevaa lainsäädäntöä ja Waddenzeen käyttöä koskevaa puitepäätöstä ja siten natura-alueiden, kuten Waddenzeen, luvan saantia koskevaa menettelyä. Missä vaiheessa on tämä Alankomaiden ja komission välinen ongelma? Tämä on erittäin tärkeä kysymys, sillä Alankomaiden hallitusyhteistyötä koskevassa sopimuksessa suunnitellaan kaasunporaustöitä Waddenzeellä. Margot Wallströmin komission puolesta antama vastaus (12. syyskuuta 2003) Komissio on käynnistänyt rikkomista koskevan menettelyn, joka koskee luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) (luontotyyppidirektiivi) täytäntöönpanoa Alankomaissa. Kysymys on muun muassa siitä, ettei Alankomaat ole järjestänyt Natura 2000 -alueiden riittävää suojelua. Komissio päätti 17. joulukuuta 2002 viedä asian tuomioistuimen käsiteltäväksi(2). Waddenzeen suunnittelua koskevan päätöksen osalta komissio kehottaa parlamentin jäsentä tutustumaan komission vastaukseen Alexander de Roon esittämään kirjalliseen kysymykseen, P-2375/03(3), joka koskee sydänsimpukkakalastuksen aiheuttamaa uhkaa haahkoille. (1) EYVL L 206, 22.7.1992. (2) Ks. lehdistötiedote IP/02/1923. (3) EUVL C 33 E, 6.2.2004, s. 256.
KIRJALLINEN KYSYMYS E-1332/03 esittäjä(t): Nicholas Clegg (ELDR) neuvostolle. Kauppapoliittisten keskustelujen avoimuus.



Virallinen lehti nro 051 E , 26/02/2004 s. 0077 - 0078



KIRJALLINEN KYSYMYS E-1332/03 esittäjä(t): Nicholas Clegg (ELDR) neuvostolle (9. huhtikuuta 2003) Aihe: Kauppapoliittisten keskustelujen avoimuus Kauppapoliittisten keskustelujen avoimuus on lisääntynyt, ja siksi Tanskan puheenjohtajakaudella tehty päätös julkaista 133 artiklassa tarkoitetun kauppaa käsittelevän komitean esityslistat on otettu tervetulleena vastaan. Puheenjohtajavaltio Kreikka ei ole toistaiseksi seurannut esimerkkiä. Jos puheenjohtaja on nimenomaan päättänyt näin, mitkä ovat syyt olla noudattamatta tätä käytäntöä? Vastaus (29. syyskuuta 2003) Neuvosto muistuttaa arvoisalle parlamentin jäsenelle, että yleisön oikeudesta tutustua Euroopan parlamentin, neuvoston ja komission asiakirjoihin säädetään Euroopan parlamentin ja neuvoston 30 päivänä toukokuuta 2001 antamassa asetuksessa (EY) N:o 1049/2001(1). Neuvosto on sisällyttänyt työjärjestykseensä(2) asetuksen N:o 1049/2001 mukanaan tuomat uudistukset. Näin ollen neuvoston työjärjestyksen liitteessä II olevan 11 artiklan 4 kohdan perusteella pääsihteeristö voi saattaa yleisön saataville neuvoston valmistelevien elinten, jopa komiteoiden ja työryhmien esityslistaehdotukset, mikäli asiakirjat eivät selvästi kuulu asetuksen (EY) N:o 1049/2001 4 artiklassa säädettyjen poikkeusten piiriin. Tämä koskee yleensä 133 artiklan komitean esityslistaehdotuksia. Yleisö voi tutustua kyseisiin esityslistoihin neuvoston internet-sivuilla (http://ue.eu.int, otsikko Avoimuus, Kokousten esityslistat ja aikataulut). Tarvittaessa ne ovat myös saatavissa pyydettäessä. (1) EYVL L 145, 31.5.2001, s. 43. (2) Neuvoston päätös 2002/682/EY, Euratom EYVL L 230, 28.8.2002, s. 7.